यह मध्यप्रदेश के पन्ना जिले का बृजपुर गांव है. इस इलाके में हीरा निकलता है. इसी पंचायत में आने वाले ग्राम धनौजा भटिया टोला निवासी सूतरानी की उम्र 75 साल की है. इनके पति नहीं हैं. मध्यप्रदेश में विधवा महिलाओं का नाम बदलकर ‘कल्याणी’ कर दिया गया है. यह मत पूछिए कि क्या नाम बदलने से हालात बदल जाते हैं? कल्याणी सूतारानी नौ माह से सामाजिक सुरक्षा पेंशन के लिए दर-दर भटक रही है. सामाजिक सुरक्षा पेंशन की तीन सौ रुपये की रकम का उनके लिए क्या महत्व होगा, यह आप उनके घर की हालत देखकर लगा लीजिए. हमारा खाया—पिया अघाया मध्य वर्ग ऐसी रकम और सस्ते अनाज को सरकारी खजाने का लुटना मानते हैं. इस पर जिस आसानी से वह सवाल उठा देते हैं, वैसे सवाल करोड़ों रुपयों की गड़बड़ पर नहीं उठाते. (हालांकि सूतरानी को राशनकार्ड होने के बावजूद भी सस्ता अनाज नहीं मिलता.) महज तीन सौ रुपये की इस रकम को ही सरकार ने 9 महीने से बंद कर रखा था. स्थानीय स्तर पर काम कर रहे कुछ सामाजिक कार्यकर्ताओं ने इस पर पहल की और इस बूढ़ी मां को पेंशन दिलाई. सूतरानी का एक चालीस साल का बेटा है, जिसका मानसिक स्वास्थ्य ठीक नहीं है.